《秋夜闻潮》
清代·朱彭

钱塘形胜古莫比，曲江名从枚乘起。一日秋潮两度来，满城人住江声里。

吾家恰在吴山旁，楼高遥见江云黄。夜永镫昏群籁寂，耳边忽觉来洋洋。

初如春雷乍起蛰，殷殷填填声未集。旋疑铁骑金戈奔，荡摇地轴翻云根。

冯夷击鼓浩呼汹，想见一气浮乾坤。近闻海上烽烟逼，楼船风闪旌旗色。

武备虽修盗未平，出没波涛颇难测。安得壮士缚长鲸，灌燧销锋静不惊。

老夫作罢河清颂，高枕江村听此声。

作者简介：（1731—1803）浙江钱塘人，字亦篯，一字青湖。岁贡生。嘉庆元年举孝廉方正不就。家素贫，著书不辍。熟悉杭州掌故，并以诗名于江浙间。有《南宋古迹考》、《吴山遗事诗》、《西湖遗事诗》、《抱山堂诗集》等。